玉馬山
作者：朱克家
朝代：宋

paragraphs: 水石嵌空山犖确，瘦藤扶上青雲幕。
平川一望渺無際，東疑嵎夷北朔漠。
駕天疊巘輸翠浪，奔野細流橫雪槊。
疏峰點點雁聚沙，密嶼喁喁魚縱壑。
一江凈綠遶書元，幾隴斷畦成卦剝。
乍驚漁唱出烟靄，時聽村舂動籬落。
幽遐異景爭指說，老眼苦難覓渺邈。
夜間支枕掛銀窗，閃閃星河手可摸。
何年標名稱玉馬，蹴踏風雲跨寥廓。
更連三十六奇峰，削玉排青相間錯。
偶因佳友得壯觀，俗慮塵襟頓疏瀹。
翛然物外豈非仙，不須更羨遼東鶴。